Tasg 3
Cwblhewch astudiaeth achos adlewyrchol feirniadol yn seiliedig ar asesiad yr ydych wedi’i gynnal gydag eraill, yn eich maes gwaith eich hun, yn ymwneud â diogelu naill ai oedolyn neu blentyn.
Rhaid i chi ddangos sut mae’r achos yn cysylltu neu y gallai gysylltu â deddfwriaeth, polisïau, strategaethau a gweithdrefnau diogelu (gan gynnwys dangos dealltwriaeth o’r rhyngwyneb rhwng darpariaeth gwasanaethau cymdeithasol yng Nghymru â’r Deyrnas Unedig, yr Undeb Ewropeaidd (UE) a’r tu allan i’r UE). 
Rhaid i chi ddangos eich dealltwriaeth o integreiddio dadansoddi mewn asesu, cydweithio a barn broffesiynol mewn sefyllfaoedd cynyddol gymhleth a’r defnydd o ddamcaniaethau gwaith cymdeithasol. 
Rhaid i chi gyfeirio at ddimensiynau penodol gweithio yng Nghymru. (4,000 o eiriau +/- 10%).
Cyflwyniad
Yng Nghymru, mae diogelu’n gyfrifoldeb i bawb (Llywodraeth Cymru, 2018) ac mae dyletswydd o dan Adran 130 o’r Ddeddf Gwasanaethau Cymdeithasol a Llesiant (Cymru) 2014 ar bartneriaid yr Awdurdod Lleol i adrodd os oes ganddynt achos rhesymol i amau bod plentyn yn wynebu risg.  Diffinnir plentyn sy’n wynebu risg yn Adran 130(4) o’r Ddeddf Gwasanaethau Cymdeithasol a Llesiant (Cymru) 2014 fel plentyn sydd gan anghenion gofal a chymorth ac sy’n cael neu sy’n wynebu risg o gael ei gam-drin neu ei esgeuluso neu ddioddef mathau arall o niwed. Diffinnir niwed fel camdriniaeth neu amhariad ar iechyd neu ddatblygiad plentyn (Adran 31(9) Deddf Plant 1989). Mae niwed yn cynnwys niwed corfforol, emosiynol neu seicolegol, rhywiol, ariannol neu esgeulustod (Llywodraeth Cymru, 2018). Mae plentyn yn dioddef niwed arwyddocaol os yw’r amhariad ar ei ddatblygiad neu iechyd yn ddifrifol o gymharu gyda iechyd a datblygiad plentyn tebyg (Adran 31(10) Deddf Plant 1989). Mae’r Ddeddf Gwasanaethau Cymdeithasol a Llesiant (Cymru) 2014 yn ymgorffori egwyddorion y Confensiwn y Cenhedloedd Unedig ar Hawliau’r Plentyn (1989), ac un o’r hawliau yma yw’r hawl sydd gan blentyn i gael eu cadw’n ddiogel. Yn y cwestiwn yma, byddaf yn trafod achos diogelu plant yr wyf wedi delio ag ef ac yn adlewyrchu arno yn feirniadol.

Systemau Amddiffyn Plant yng Nghymru, y Deyrnas Unedig (DU), yr Undeb Ewropeaidd (UE) a thu hwnt 

Yng Nghymru, y Ddeddf Gwasanaethau Cymdeithasol a Llesiant (Cymru) 2014 a’r Ddeddf Plant 1989 sy’n gosod allan dyletswyddau’r Awdurdod Lleol wrth amddiffyn plant. Mae Gweithdrefnau Diogelu Cymru (Cardiff & Vale Regional Safeguarding Board, 2018) a’r ddogfen sy’n gosod arweiniad statudol, Gweithio Gyda’n Gilydd i Ddiogelu Pobl: Cyfrol 5 – Ymdrin ag Achosion Unigol i Amddiffyn Plant sy’n Wynebu Risg (Llywodraeth Cymru, 2018) yn gosod arweiniad clir i Awdurdodau Lleol ar sut y dylid ymateb i adroddiadau o blentyn mewn risg. Prif egwyddorion y Ddeddf Gwasanaethau Cymdeithasol a Llesiant (Cymru) 2014 yw atal ac ymyrraeth gynnar, cyd-gynhyrchu, gweithio’n aml-asiantaethol, hyrwyddo llais a rheolaeth unigolion, ac hyrwyddo lleisant unigolion. Mewn achosion diogelu plant, mae tystiolaeth yn dangos fod teuluoedd yn aml yn teimlo’n ddi-bŵer ac fel eu bod yn cael eu beirniadu yn ystod y broses diogelu plant (Bekaert et al, 2021) ac felly mae’n rhaid gofyn y cwestiwn, i ba raddau mae llais a rheolaeth teuluoedd yn cael ei hyrwyddo o fewn prosesau diogelu plant yng Nghymru.  

Mae cyfrifoldeb dros Iechyd a Gofal Cymdeithasol wedi ei ddatganoli i Lywodraeth Cymru ers i Ddeddf Llywodraeth Cymru 2006 ddod i mewn i rym. Golyga hyn bod gan Gymru fframwaith ei hun ar gyfer diogelu plant. O ganlyniad i hyn, mae fframweithiau diogelu plant cenhedloedd eraill y Deyrnas Unedig ychydig yn wahanol i Gymru, er eu bod wedi ei selio ar egwyddorion tebyg (NSPCC, 2025). Yng Nghymru, sefydlodd y Ddeddf Gwasanaethau Cymdeithasol a Llesiant (Cymru) 2014 Fyrddau Diogelu Rhanbarthol sydd yn gyfrifol am gyd-lynu a gwella arferion amddiffyn plant ac hyrwyddo llesiant plant o fewn yr ardal mae’r Bwrdd yn ei gynrychioli (NSPCC, 2025). Y prif wahaniaeth rhwng fframweithiau diogelu plant yng Nghymru a Lloegr ydi’r ffaith bod y Ddeddf Gofal 2014 yn gymwys yn Lloegr ond nid yng Nghymru (Ann Craft Trust, 2025) ac mai’r Adran Addysg sy’n gyfrifol am ddiogelu plant yn Lloegr (NSPCC, 2025). Mae elfennau o’r Ddeddf Plant 1989 yn gymwys yng Nghymru ac yn Lloegr, megis yr angen i wneud ymchwiliadau Adran 47. Llywodraeth yr Alban sy’n gyfrifol am ddiogelu plant yn yr Alban ac mae ganddynt Bwyllgorau Amddiffyn Plant sy’n gyfrifol am bolisïau a chanllawiau amddiffyn plant (NSPCC, 2025). Y prif ddeddfwriaethau yn yr Alban yw Deddf Plant (Yr Alban) 1995 a Deddf Plant a Phobl Ifanc (Yr Alban) 2014. Yng Ngogledd Iwerddon, y prif ddeddfwriaeth sy’n gosod allan y Gyfraith ar ddiogelu plant yw Deddf y Plant (Gogledd Iwerddon) 1995. 

Yn yr Undeb Ewropeaidd, mae dyletswydd ar yr holl Aelod-Wladwriaethau i amddiffyn plant  oddi wrth pob math o drais (Asiantaeth yr Undeb Ewropeaidd ar gyfer Hawliau Sylfaenol, 2025). Mae’r dyletswydd hwn yn codi o ganllawiau rhyngwladol ac Ewropeaidd ar Hawliau Dynol, megis Confensiwn y Cenhedloedd Unedig ar Hawliau’r Plentyn 1989 a Siarter Hawliau Sylfaenol yr UE (2000) (Erthygl 24). Mabwysiadwyd Strategaeth yr UE ar Hawliau’r Plentyn gan y Comisiwn Ewropeaidd yn 2021 (Y Comisiwn Ewropeaidd, 2021) er mwyn sicrhau amddiffyn hawliau pob plentyn ac er mwyn sicrhau mynediad i wasanaethau sylfaenol i blant bregus (Y Comisiwn Ewropeaidd, 2021). Mae systemau amddiffyn plant yn unigryw i bob Aelod-Wladwriaeth, ac mae cymharu systemau amddiffyn plant ar draws yr UE yn heriol oherwydd hynny. Er enghraifft, yng Ngwlad Belg, nid oes deddf plant gyfunol, tra bod gan Hwngari Ddeddf XXXI 1997 sy’n darparu fframwaith ar gyfer systemau amddiffyn plant yn y wlad (Asiantaeth yr Undeb Ewropeaidd ar gyfer Hawliau Syfaenol, 2023). Tu allan i’r Undeb Ewropeaidd, mae Confensiwn y Cenhedloedd Unedig yn gytundeb cyfreithiol sydd wedi cael ei arwyddo gan 196 gwlad (UNICEF, 2025). Mae Strategaeth Amddiffyn Plant UNICEF 2021-2030 gyda’r nod o gael byd ble mae plant yn rhydd o drais, ecsploetiaeth, camdriniaeth ac esgeulustod (UNICEF, 2021). 

Yr astudiaeth achos
Mae Plentyn 2 wedi bod ar agor i dîm sy’n cynnig gwasanaeth arbenigol i blant ag anghenion  ychwanegol ers iddo gael ei eni. Mae tystiolaeth yn dangos bod plant a phobl ifanc sydd ag anableddau mewn risg uwch o gael eu cam-drin neu esgeuluso na phlant a phobl ifanc sydd heb anableddau (Flynn, 2024). Mae ganddo anabledd dysgu ac mae’r plentyn yn ddiweddar wedi cael diagnosis o gyflwr prin sy’n cyfyngu ar ei fywyd. Mae Plentyn 2 yn ddi-iaith ac yn cyfathrebu drwy “Makaton”. Mae Makaton yn ffordd syml ac hawdd o gyfathrebu yn defnyddio arwyddion, symbolau a lleferydd (Sense, 2025).  Mae’n byw gyda’i rhieni a’i ddau frawd mewn ardal wledig. Cymraeg yw iaith gyntaf y teulu ac maent yn byw mewn ardal ble ma 70 y cant o’r boblogaeth yn gallu siarad Cymraeg (Swyddfa ar gyfer Ystadegau Cenedlaethol, 2021). Mae’n hollbwysig bod y teulu felly yn gallu derbyn gwasanaeth drwy gyfrwng y Gymraeg a bod Cynnig Rhagweithiol yn cael ei wneud iddynt (Llywodraeth Cymru, 2022), yn enwedig  o ystyried bregusrwydd y teulu yn dilyn derbyn diagnosis Plentyn 2. Mae’r angen i gynnig gwasanaethau gofal a iechyd ym mamiaith teuluoedd yn allweddol, ac mae’r gallu i drafod materion anodd yn cael ei ystyried yn haws gan ei fod yn haws i fynegi teimladau ac emosiwn (Hemberg & Seved, 2019). Ar gychwyn fy ymglymiad gyda’r teulu, dim ond Plentyn 2 oedd ar agor i’r gwasanaethau cymdeithasol oherwydd ei anabledd. Nid oedd ei brodyr ar agor ar y cychwyn. 

Pan gychwynnais gefnogi Plentyn 2, daeth i’r amlwg bod perthynas ei rhieni yn ansefydlog a bod awyrgylch anghyfforddus yn y cartref o ganlyniad i hyn. Roedd y rhieni’n trafod yn agored eu bod yn ffraeo’n aml yn y cartref, pan oedd y plant yn bresennol. Roedd y Fam wedi datgelu ar gychwyn fy ymglymiad fod y Tad yn ei cham-drin yn emosiynol ac yn ei rheoli. Diffinnir Cam-drin Domestig fel ymddygiad sy’n cael ei ystyried yn gamdriniol rhwng dau oedolyn sydd dros 16 oed ble mae cysylltiad personol rhyngddynt (Deddf Cam-drin Domestig 2021). Roedd y Tad wedi datgelu ei fod yn poeni am y swm o alcohol roedd y Fam yn ei yfed ac yn poeni ei bod yn ddibynnol ar alcohol. Roedd y Tad yn gwadu’r cyhuddiadau ei fod yn ymddwyn yn gamdriniol ac yn nodi ei fod yn ymddwyn fel hyn allan o bryder am ddibyniaeth y Fam ar alcohol. Roedd y Fam yn gwadu ei bod yn ddibynnol ar alcohol. Yn ystod y cyfnod yma, bu i mi gwblhau asesiad Gofal a Chymorth o dan Rhan 3 o’r Ddeddf Gwasanaethau Cymdeithasol a Llesiant (Cymru) 2014, er mwyn adnabod anghenion gofal a chymorth Plentyn 2 a’r teulu a rhoi Chynllun Gofal a Chymorth mewn lle. O dan Adran 21 o’r Ddeddf Gwasanaethau Cymdeithasol a Llesiant (Cymru) 2014, mae dyletswydd ar Awdurdodau Lleol i asesu anghenion plentyn os yw’n ymddangos bod ganddynt anghenion gofal a chymorth. Roedd yr asesiad Gofal a Chymorth yn canolbwyntio ar anghenion y plentyn a’i theulu. Mae cynllunio gofal sy’n canolbwyntio ar y person yn ystyried mai’r teulu yw’r arbenigwr ac felly yn y lle gorau i lunio eu hamcanion personol (Yao & Rabir, 2023). Yn ogystal â chwblhau asesiad Gofal a Chymorth, bu i mi hefyd gwblhau asesiad risg yn unol â pholisi’r Awdurdod Lleol, gan fod risgiau amlwg yn yr achos megis amlygiad y plant i gam-drin domestig ac y defnydd o alcohol. Mae Gweithwyr Cymdeithasol yn aml yn rhan o wneud penderfyniadau ac o reoli risgiau yn gyson  (Taylor, 2021).

Y broses ddiogelu wrth gefnogi Plentyn 2
Derbyniwyd adroddiad gan yr Heddlu yn dilyn rhoi’r Cynllun Gofal a Chymorth mewn lle, yn rhannu pryderon am Blentyn 2 a’i brodyr. Rhannodd yr Heddlu o fewn yr adroddiad eu bod wedi cael eu galw i’r cartref yn ystod oriau mân y bore gan y Fam yn rhannu ei bod hi ofn oherwydd ei bod hi a’r Tad wedi bod yn ffraeo. Rhannodd yr Heddlu eu bod wedi cyrraedd y tŷ a bod y Tad wedi honni bod y Fam wedi ymosod arno. Roedd y Fam hefyd o dan ddylanwad alcohol. Cafodd y Fam ei harestio oherwydd ei bod wedi ymosod ar y Tad a bu iddi dreulio’r noson yn y ddalfa. Rhannodd yr Heddlu bod y plant yn bresennol yn ystod y digwyddiad. Yn ogystal â hyn, bu i un o’r plant wneud datgeliad yn yr ysgol y diwrnod canlynol bod digwyddiad domestig wedi digwydd yn y tŷ a bod yr Heddlu wedi cael eu galw. Mae dyletswydd ar yr Awdurdod Lleol i ymateb i adroddiad am blentyn sy’n wynebu risg o niwed neu gam-driniaeth (Llywodraeth Cymru, 2018) ac yn dilyn gwneud ymholiadau pellach, dylai’r Awdurdod Lleol wneud penderfyniad ar y camau gweithredu nesaf o fewn un diwrnod gwaith (Gweithdrefnau Diogelu Cymru, 2018). Cysylltais gyda'r ysgol i gael sgwrs pellach am y datgeliad er mwyn casglu mwy o wybodaeth. Holais hefyd am Blentyn 2, gan nad oes ganddo’r gallu i rannu am y profiad ar lafar. Dywedodd yr ysgol bod Plentyn 2 wedi bod yn emosiynol ofnadwy y bore hwnnw. Roedd hwn yn enghraifft o weithio ar y cyd gyda phobl broffesiynol eraill ar gychwyn y broses amddiffyn. Mae cyd-weithio yn un o brif egwyddorion y system amddiffyn plant yng Nghymru ac mae cyd-weithio yn cael ei ystyried fel conglfaen amddiffyn plant yn effeithiol (Dixon et al, 2022). Mae gweithio ar y cyd gydag asiantaethau eraill yn sicrhau bod yr holl wybodaeth am wahanol elfennau o fywyd y plentyn ar gael er mwyn sicrhau dealltwriaeth cyd-destunol o fywyd y plentyn a’i deulu (Dixon et al, 2022). Er hyn, mae heriau allweddol i gyd-weithio aml-asiantaethol, megis rhannu gwybodaeth yn amserol, sy’n cael ei bwysleisio dro ar ôl tro mewn Adolygiadau Ymarfer Plant (Ball, McElwee & McManus, 2024). 

Yn yr achos hwn, yn dilyn yr archwiliadau pellach, penderfynwyd bod achos rhesymol i awgrymu bod Plentyn 2 a’i brodyr yn dioddef neu’n debygol o ddioddef niwed arwyddocaol ac y dylid cynnal Trafodaeth Strategaeth. Pwrpas Trafodaeth Strategaeth yw i rannu’r wybodaeth sydd wedi dod i law ac i benderfynu os oes angen cychwyn ymholiadau o dan Adran 47 Deddf Plant 1989 i benderfynu os yw’r plentyn/plant yn profi neu mewn risg o brofi niwed arwyddocaol (Gweithdrefnau Diogelu Cymru, 2018). O dan Adran 47 Deddf Plant 1989 mae gofyniad ar yr Awdurdod Lleol i ymchwilio os oes achos rhesymol i awgrymu bod plentyn yn profi neu mewn risg o brofi niwed arwyddocaol. Cyn i’r Drafodaeth Strategaeth gymryd lle, roeddwn wedi cyfathrebu’r penderfyniad gyda’r rhieni er mwyn sicrhau eu bod yn rhan llawn o’r broses o’r cychwyn, ac mae hyn yn enghraifft o weithio ar y cyd gyda gofalwyr Plentyn 2. Penderfynwyd yn y Drafodaeth Strategaeth y dylid mynd ymlaen i gynnal ymchwiliad o dan Adran 47 Deddf Plant 1989. Mae gwneud y penderfyniad i ymyrryd yn statudol yn benderfyniad sy’n cael ei gydbwyso’n ofalus iawn, gan ei fod mewn ffordd yn mynd yn erbyn hawliau dynol teuluoedd, yn enwedig yr hawl o dan Erthygl 8 o’r Ddeddf Hawliau Dynol 1998 i breifatrwydd a bywyd teuluol. Gwnaethpwyd y penderfyniad hwn oherwydd y risgiau uchel a gafodd ei hamlygu i’r plant yn ystod y drafodaeth. Roedd cam-drin domestig yn nodwedd rhwng y rhieni ac roedd y plant wedi bod yn dyst i ddigwyddiadau. Mae tystiolaeth yn dangos bod plant sy’n cael eu hamlygu i gam-drin domestig yn y cartref yn dioddef effeithiau seicolegol, emosiynol ac ymddygiadol (Doroudchi et al, 2023). Gall bod yn dyst i gam-drin domestig fod ag effaith gydol-oes a gall effeithio ar addysg, cyfleoedd gwaith, perthnasau ac iechyd corfforol a meddyliol (Cleaver, 2025). Nodwedd arall oedd problemau’r Fam gydag alcohol. Gwyddwn fod amlygiad i gamddefnyddio alcohol gan rieni hefyd yn gallu cael effaith negyddol ar lesiant a datblygiad plentyn (Roy, 2020). Yn dilyn Gweithdrefnau Diogelu Cymru (Cardiff & Vale Regional Safeguarding Board, 2018), mae angen i’r ymchwiliad Adran 47 gael ei gwblhau o fewn 10 diwrnod gwaith o’r penderfyniad i gynnal yr ymchwiliad. Yn yr achos hwn, penderfynwyd mai archwiliad Adran 47 sengl oedd angen ac nid un ar y cyd gyda’r Heddlu, ac roedd hynny oherwydd nad oedd trosedd wedi’i chyflawni. Yn yr achos hwn, penderfynwyd hefyd nad oedd angen archwiliad meddygol fel rhan o’r archwiliad Adran 47. 

Pwrpas ymchwiliad Adran 47 yw i benderfynu os yw plentyn yn dioddef neu’n debygol o ddioddef niwed arwyddocaol. Yr Awdurdod Lleol sydd â’r cyfrifoldeb arweiniol am yr ymchwiliad hwn (Gweithdrefnau Diogelu Cymru, 2018). Bu imi gynllunio’r Ymchwiliad Adran 47 ar y cyd gyda Gweithiwr Cymdeithasol o’r Tîm Plant, gan fod brodyr Plentyn 2 ar agor i’r tîm hwnnw erbyn y pwynt yma.  Mae’n allweddol mewn Ymchwiliad Adran 47 bod y plentyn yn cael ei weld a bod y Gweithiwr Cymdeithasol yn dod i ddeall profiad byw y plentyn (Gweithdrefnau Diogelu Cymru, 2018). Mae profiad byw yn golygu arbenigedd neu bersbectif mae unigolyn yn ei ddatblygu yn dilyn profi digwyddiad penodol (Parsell, Kuskoff & Constantine, 2024). Trefnwyd i fynd i weld Plentyn 2 a’i brodyr ar wahân yn eu hysgolion, ac i fynd i gael sgwrs gyda’r rhieni yn y cartref. Oherwydd bod Plentyn 2 yn ddi-lafar, casglwyd gwybodaeth o’i hystumiau corfforol a sut oedd hi’n ymddwyn yn yr ysgol, a chafwyd sgwrs gyda ei chymhorthydd er mwyn casglu gwybodaeth. Gellir deall llais y plentyn drwy ystyried beth sy’n cael ei ddweud ar lafar neu wrth arsylwi iaith y corff (NSPCC, 2024). Eglurwyd wrth frodyr Plentyn 2 pam yr oeddem wedi dod i’w gweld a chafwyd sgwrs i ddeall eu profiadau ac effaith y profiadau arnynt hwy. Datgelodd y brodyr eu bod yn teimlo’n ofnus ac yn anhapus yn y cartref a bod eu rhieni yn ffraeo yn aml ers llawer o amser. Gwyddwn bod yn dystion i wrthdaro rhwng rhieni yn gallu arwain at effeithiau negyddol ar iechyd meddwl plant (Hess, 2022), ac felly roedd gennym bryderon gwirioneddol am les emosiynol y plant. Rhannodd ysgol un brawd fod ei ymddygiad wedi dirywio yn yr ysgol ers ychydig o fisoedd. 

Penderfynwyd i gael sgwrs gyda'r Fam a’r Tad ar wahân yn ystod yr ymchwiliad Adran 47. Gwnaeth y Tad honiadau yn erbyn y Fam sef ei bod yn yfed yn drwm ac yn cuddiad poteli alcohol yn y tŷ. Gwnaeth y Fam honiadau yn erbyn y Tad a dywedodd ei fod yn ei cham-drin yn emosiynol ac yn ei rheoli. Dywedodd y Fam bod gan y Tad hefyd broblem gamblo. Daeth i’r amlwg fod eu perthynas wedi torri i lawr, a’u bod yn ffraeo yn ddyddiol tra bod y plant yn y tŷ. Roedd y Fam yn gwadu bod ganddi broblemau gydag alcohol. Roedd gwrthdaro amlwg rhwng safbwyntiau ac adroddiadau y Fam a’r Tad. Cymhwyswyd y ddamcaniaeth Systemau Ecolegol a ddatblygwyd gan Bronfenbrenner (1979) er mwyn deall sefyllfa’r teulu yn well. Mae Bronfenbrenner yn damcaniaethu bod yn rhaid ystyried system ecolegol y mae’r plentyn yn byw ynddo yn ei chyfanrwydd er mwyn deall amgylchiadau’r plentyn (Bronfenbrenner, 1979). Yn yr achos hwn, gellir gwneud cysylltiad rhwng effaith y gwrthdaro yn y cartref ar berfformiad un o frodyr Plentyn 2 yn yr ysgol. Mae rhai academyddion yn dadlau nad yw damcaniaeth Bronfenbrenner (1979) yn effeithiol oherwydd nad yw’n cymryd i ystyriaeth rhyng-gysylltiadau natur-ddynol (Elliott & Davies, 2018). Cadwyd cofnod ysgrifenedig o’r ymchwiliad Adran 47 ar system gofnodi’r Awdurdod Lleol.

Yn dilyn casglu gwybodaeth a’i ddadansoddi fel rhan o’r asesiad, penderfynwyd ar y cyd gyda’r Gweithiwr Cymdeithasol o’r Tîm Plant a fy rheolwr llinell, bod sail i’r pryderon amddiffyn plant a bod Plentyn 2 a’i brodyr yn wynebu neu mewn perygl o gael eu cam-drin, niweidio neu esgeuluso. Roedd hwn yn enghraifft ohonof yn cymhwyso a dadansoddi wrth asesu ac yn enghraifft o gymhwyso barn broffesiynol mewn sefyllfaoedd gymhleth. Teimlir nad oedd y rhieni yn deall ein pryderon am y plant, roedden nhw’n teimlo fod pob cwpl yn dadlau ac felly bod hyn yn iawn. Mae Côd Ymarfer Proffesiynol Gofal Cymdeithasol (2018) a’r Ddeddf Gwasanaethau Cymdeithasol a Llesiant (Cymru) 2014 yn gofyn inni barchu safbwyntiau unigolion, ond yn  yr achos hwn roedd rhaid mynd yn erbyn hyn er mwyn diogelu’r plant. 

Penderfynwyd felly yn unol â Gweithdrefnau Diogelu Cymru (2018) i gynnal Cynhadledd Amddiffyn Plant. Mae’r Gynhadledd Amddiffyn Plant yn cynnwys aelodau’r teulu ynghyd ag asiantaethau eraill sy’n cefnogi’r teulu. Pwrpas Cynadleddau Amddiffyn Plant yw i wneud penderfyniad am ddiogelwch y plentyn ac i benderfynu os oes angen cynnwys enw’r plentyn ar Gofrestr Amddiffyn Plant yr Awdurdod Lleol. Mae’r Gofrestr Amddiffyn Plant yn rhestru’r holl blant sy’n byw yn yr Awdurdod Lleol sy’n dioddef neu sydd mewn risg o ddioddef niwed arwyddocaol (Gweithdrefnau Diogelu Cymru, 2018). Mae’n rhaid cynnal y Gynhadledd Amddiffyn Plant cychwynnol o fewn 15 diwrnod o’r Drafodaeth Strategaeth (Gweithdrefnau Diogelu Cymru, 2018). Rhannwyd y ffaith bod angen inni gael Cynhadledd Amddiffyn Plant gyda rhieni Plentyn 2 mewn cyfarfod wyneb-i-wyneb yn y cartref. Roedd y ddau riant yn emosiynol iawn, a cheisiais fod mor dryloyw a phosibl ac osgoi jargon wrth rannu’r broses gyda’r rhieni. O dan y Ddeddf Gwaith Cymdeithasol a Llesiant (Cymru) 2014, mae dyletswydd ar Awdurdodau Lleol yng Nghymru i gynnig eiriolwr i unigolion sydd yn cymryd rhan mewn prosesau, megis proses ddiogelu plant. Mae eiriolwyr yn gallu grymuso rhieni i gymryd rhan mewn penderfyniadau pwysig ac i rannu eu barn (Cascade, 2025).

Ysgrifennais adroddiad i’r Gynhadledd Amddiffyn Plant ar y cyd gyda Gweithiwr Cymdeithasol brodyr Plentyn 2. Yn yr adroddiad, bu inni egluro a dadansoddi ein prif bryderon am y plant a llunio barn broffesiynol o amgylch a ddylai enwau’r plant gael eu cofrestru ar y Gofrestr Amddiffyn Plant a’i peidio. Oherwydd y risgiau uchel i les emosiynol y plant yn yr achos hwn, ein penderfyniad oedd bod angen i enwau’r plant gael eu cynnwys ar y Gofrestr Amddiffyn Plant. Cynhaliwyd y Gynhadledd Amddiffyn Plant cychwynnol ac roedd y ddau riant yn bresennol. Mae tystiolaeth yn dangos fod teuluoedd yn gallu teimlo’n ddi-bŵer o fewn y broses diogelu plant (Gibson, 2013) a’u bod yn teimlo nad oes ganddynt unrhyw reolaeth ar y broses a beth fydd y canlyniad. Gall hyn fod oherwydd yr anghydbwysedd pŵer sydd rhwng teuluoedd a gweithwyr proffesiynol mewn cyfarfodydd amddiffyn plant, megis y Gynhadledd Amddiffyn Plant. Mae adroddiadau y Gweithwyr Cymdeithasol i’r Gynhadledd Amddiffyn Plant hefyd yn gallu bod yn llawn jargon, sydd efallai yn gallu gwaethygu’r ymdeimlad o fod yn ddi-bŵer i’r rhieni (Diaz, 2020). Roeddwn yn ymwybodol o’r ffaith efallai fod rhieni Plentyn 2 yn teimlo fel hyn yn y Gynhadledd Amddiffyn Plant ac felly ceisiais dawelu eu meddyliau. Sicrhawyd hefyd fod y Gynhadledd Amddiffyn Plant yn cael ei chynnal yn y Gymraeg, sef iaith gyntaf y teulu. Roedd y Fam yn dawel iawn drwy gydol y Gynhadledd ac roeddwn yn poeni nad oeddwn wedi gwneud digon i’w grymuso i gymryd rhan llawn yn y cyfarfod. Mae’n allweddol mewn Gwaith Cymdeithasol i ymarfer mewn modd gwrth-ormesol. Mae ymarfer gwrth-ormesol yn golygu cydnabyddiaeth bod gormes yn bodoli mewn cymunedau ac yn ymdrech i leihau effeithiau gorthrwm ar unigolion drwy geisio cyfartalu yr anghyfartaledd pŵer sy’n bodoli rhwng unigolion (Aquil et al, 2021). 

Yn yr achos hwn, roedd penderfyniad unfrydol i gofrestru enwau Plentyn 2 a’i brodyr ar y Gofrestr Amddiffyn Plant o dan y categori niwed emosiynol. O dan Weithdrefnau Diogelu Cymru (2018), mae’n rhaid trefnu Cynhadledd Adolygu Amddiffyn Plant o fewn 3 mis i’r Gynhadledd Gychwynnol ac yna bob 6 mis wedi hynny. Datblygwyd Gynllun Amddiffyn Gofal a Chymorth, a threfnwyd Grŵp Craidd o fewn 10 diwrnod gwaith i’r Gynhadledd Amddiffyn Plant er mwyn datblygu’r Cynllun ymhellach, yn unol a threfniadau’r Awdurdod Lleol. Mae’r Cynllun Amddiffyn Gofal a Chymorth yn nodi’r camau angenrheidiol sydd angen eu cymryd i gwrdd ag anghenion gofal a chymorth y plentyn, yn ogystal â nodi’r camau amddiffyn a rheoli risg er mwyn cadw’r plentyn y ddiogel (Gweithdrefnau Diogelu Cymru, 2018) gan sicrhau bod y cynllun yn canolbwyntio ar y plentyn. Sicrheais fod y Cynllun hefyd yn canolbwyntio ar gryfderau’r teulu, gan fod cryfderau amlwg yn y teulu, er enghraifft rhwydwaith gefnogol gryf. 

Pwrpas y Grŵp Craidd yw i ddod â’r holl asiantaethau sy’n cefnogi’r teulu ynghyd, er mwyn datblygu’r Cynllun Amddiffyn Gofal a Chymorth ar y cyd mewn modd aml-asiantaethol a’i weithredu (Gweithdrefnau Diogelu Cymru, 2018). Roeddwn yn sicrhau bod y rhieni yn rhan llawn a gweithredol o’r Grŵp Craidd, ac yn cynnal y rhain bob 6 wythnos (Gweithdrefnau Diogelu Cymru, 2018). Fel rhan o’r Cynllun Amddiffyn Gofal a Chymorth, roedd hi’n ddisgwyliedig fod y rhieni yn mynychu sesiynau cyfryngu, a bod y Fam yn derbyn cymorth at ei phroblem gydag alcohol. Fel rhan o’r Grŵp Craidd, roeddwn yn gweithio ar y cyd gydag amrediad o wahanol asiantaethau. Fel Gweithiwr Cymdeithasol Plentyn 2, roedd dyletswydd arnaf i’w gweld bob 10 diwrnod gwaith (Gweithdrefnau Diogelu Cymru, 2018), ac felly cefais gyfle i asesu amgylchiadau’r teulu yn well. 

Er fod y Cynllun Amddiffyn Gofal a Chymorth mewn lle, roedd y risgiau yn parhau yn uchel yn yr achos hwn ac felly arhosodd enwau’r plant ar y Gofrestr Amddiffyn Plant yn dilyn y Gynhadledd Adolygu. Fel rhan o’r Cynllun Amddiffyn Gofal a Chymorth, cytunodd Fam Plentyn 2 i gael prawf alcohol. Dychwelodd y prawf gyda chanlyniad a oedd yn awgrymu yn gryf bod gan y Fam problem alcohol cronig a gormodol. Daeth i’r amlwg fod y Fam heb fod yn agored ynglŷn a’i phroblemau gydag alcohol o’r cychwyn. Wrth adlewyrchu ar hyn, roeddwn wedi credu adroddiad y Fam nad oedd ganddi broblem gydag alcohol, ac rwyf yn difaru peidio dangos mwy o chwilfrydedd proffesiynol. Mae chwilfrydedd proffesiynol yn cefnogi ymarferwyr i herio’r wybodaeth maent yn ei dderbyn (Smith, 2024). Fodd bynnag, erbyn hyn wrth ddefnyddio damcaniaeth Prochaska & Diclemente (1983), rwyf hefyd yn deall fod y Fam yn debygol o fod yn y cam cyn-fyfyrdod o’r Cylch Newid sy’n golygu ei bod yn gwadu fod ganddi broblem gydag alcohol ac yn beio’r sefyllfa ar bobl eraill. Yn adlewyrchu ar y sefyllfa, roedd y Fam hefyd yn ddioddefwr, gan ei bod yn cael ei cham-drin yn emosiynol gan y Tad. Roedd y Fam ar agor i wasanaethau cam-drin domestig am gymorth, ac efallai fod hyn yn un o’r rhesymau pam ei bod yn yfed alcohol yn drwm. Yn ogystal â hyn, roedd brodyr Plentyn 2 yn parhau i rannu fod eu rhieni yn ffraeo yn y tŷ, ac felly roedd hyn yn ychwanegu at y risg. 

O ganlyniad i’r risgiau uchel a diffyg newidiadau o natur cadarnhaol yn cael eu rhoi ar waith gan y rhieni, gwnaethpwyd gais am gyfarfod gyda thîm Cyfreithiol yr Awdurdod Lleol i gael cyngor a’r p’un a’i dylid cychwyn y broses Amlinelliad Cyfraith Gyhoeddus. Mae’r broses hon yn gosod y dyletswyddau sydd gan Awdurdodau Lleol pan maent yn ystyried gofyn i’r llys am Orchymyn Gofal neu Orchymyn Goruchwylio (Cyngor Dinas Leeds, 2025). O dan Adran 31(2) o Ddeddf Plant 1989, gall y llys wneud Gorchymyn Gofal neu Oruchwylio os yw'r plentyn yn dioddef neu’n debygol o ddioddef niwed arwyddocaol a bod y niwed hwnnw’n gysylltiedig a’r gofal sy’n rhesymol ddisgwyliedig gan riant. Yn yr achos yma, nid oedd cyfreithwyr yr Awdurdod Lleol yn teimlo bod y trothwy wedi ei gyrraedd, felly ni ddilynwyd y broses hon. Yn hytrach, penderfynwyd i atgyfnerthu’r Cynllun Amddiffyn Gofal a Chymorth a oedd eisoes mewn lle. 

Wrth adlewyrchu ar yr astudiaeth achos, roedd nifer o ffactorau gwahanol i’w hystyried wrth gefnogi’r teulu ac roedd y sefyllfa ar brydiau yn gymhleth iawn. Yn gadarnhaol, llwyddais i gadw perthynas gadarnhaol gyda’r rhieni drwy’r broses, a chredaf bod hyn yn arddangos fy mod wedi gallu cyd-weithio yn dda gyda’r rhieni yn ystod proses heriol. I grynhoi, teimlaf fy mod wedi cwrdd â’r 3 canlyniad dysgu. Rwyf wedi cymhwyso dadansoddiad wrth asesu mewn gwahanol asesiadau megis yn ystod yr ymchwiliad Adran 47. Rwyf wedi cyd-weithio gyda Phlentyn 2, ei rieni ac asiantaethau eraill drwy’r broses diogelu ac wedi cymhwyso barn broffesiynol mewn sefyllfaoedd cymhleth, megis yn y Gynhadledd Amddiffyn Plant. 
Nifer y geiriau: 4,136

